બજેટ પહેલાં શું અપેક્ષાઓ હોય તેની ચર્ચા થતી હોય છે. બજેટ પછી અપેક્ષાઓ પૂરી ના થાય તેના કારણો અને પરિણામોની પણ ચર્ચા થાય. શેરબજાર આ વખતે બહુ નારાજ થયું, પણ તેનાથીય વધારે ચિંતા ભાજપને થઈ છે પોતાના એક સાથીની નારાજગીથી. ચંદ્રબાબુ નાયડુનો પક્ષ તેલુગુ દેસમ્ બજેટ પછી અકળાયો છે. એટલો અકળાયો છે કે રવિવારે નાયડુએ ખાસ બેઠક બોલાવીને બળાપો કાઢ્યો હતો. સાંસદો, ધારાસભ્યો અને પક્ષના સિનિયર નેતાઓ સાથેની બેઠકથી તેલુગુ દેસમ્ ભાજપનો સાથ છોડીને એનડીએમાંથી નીકળી જશે એમ લાગતું હતું. આ સંજોગોમાં ભાજપના પ્રમુખ અમિત શાહે તેમને ફોન કર્યો હતો. તેમને હૈયાધારણ આપી છે કે તમારી માગણીઓ વિશે કેન્દ્ર વિચારી જ રહ્યું છે. આ ફોનની અસર હોય કે પછી રાજકીય વાસ્તવિકતા સામે આવીને ઊભી હશે – જે હોય તે, પક્ષના પ્રવક્તા કંબમપતિ રામમોહન રાવે સ્પષ્ટતા કરી કે ગઠબંધન તોડી નાખવામાં આવશે નહીં. ટીડીપી અત્યારે ભાજપની સાથે રહેશે, પણ સંસદમાં તેમના સભ્યો સરકાર વિરુદ્ધ ભારે ધમાલ મચાવશે એવું ચોખ્ખું કહેવાયું છે.